BM OKF - Felkészülten egy esetleges árvíz fogadására
Összességében a következő 10 napban 30-60 mm csapadék valószínű, azonban a Dráva, Mura, Tisza vízgyűjtőin ez akár a 80-100 mm-t is elérheti.
Várható árvízi helyzet
Az elmúlt hét elején lehullott csapadék következtében már egy kisebb árhullám vonult végig a Sajón, Tarnán és a Zagyván. A Sajón a vízszintek meghaladták a III. fokú árvízvédelmi készültség szintjét.
A jövő hét végéig várható további csapadékok ismét árhullámokat indíthatnak az észak magyarországi folyókon.
A 4-6. napos előrejelzés valószínűsége 50 %, az egy hetesé már csak 30%, ugyanakkor nem zárható ki egy esetleges árvíz kialakulására akár a Sajó-Hernád, akár a Zagyva-Tarna vízrendszerében, vagy a Felső Tiszán és a Bodrogon.
A területileg illetékes környezetvédelmi és vízügyi igazgatóságok megkezdték a felkészülést az árvíz fogadására.
Dr. Bakondi György tű. altábornagy, katasztrófavédelmi főigazgató intézkedésére összeült a Borsod – Abaúj – Zemplén Megyei Védelmi Bizottság, hogy áttekintsék a szükséges intézkedéseket; az ülésről külön közleményben tájékoztatjuk a közvéleményt.
Annak ellenére, hogy a május-júniusi árvizekhez hasonló árhullám kizárt, Borsod-Abaúj-Zemplén megyében mintegy 1 millió darab, Szabolcs - Szatmár-Bereg megyében mintegy 800.000 homokzsákot készített elő a katasztrófavédelem.
Amennyiben a védekezés érdekében szükségessé válik, mind Borsod-Abaúj-Zemplén megyében, mind bármely érintett területen haladéktalanul megkezdik munkájukat a szükséges tűzoltó, és polgári védelmi erők is.